Tesla-ejer afslører på TikTok: Sådan slipper du ud af din Tesla hvis uheldet er ude

En Tesla-ejer har delt et vigtigt sikkerhedstip på TikTok, der viser, hvordan man kan åbne dørene i en Tesla – og flere andre biler – hvis det elektriske system svigter.

TikTok-brugeren Mark Diesel demonstrerer i en video, hvordan de elektriske dørlåse i hans Model Y fungerer. “Disse Teslas – min Model Y og andre – har udelukkende elektroniske døråbnere. Der er ingen mekanisk forbindelse, bortset fra en nødudløser,” forklarer han.

https://www.tiktok.com/@markdiesel34/video/7552647243875028237?is_from_webapp=1&sender_device=pc

Skjult håndtag i døren

Hvis bilens strøm svigter, kan dørknappen ikke bruges. I stedet skal man finde en lille, mekanisk udløser gemt foran vindueskontrollerne. Diesel viser, hvordan håndtaget løftes op og frigør døren: “Der er ingen måde, du kan vide det på, hvis du ikke kender til det.”

Baggrunden for videoen er en tragisk ulykke i Tyskland tidligere i september, hvor en far og hans to børn mistede livet, efter deres Tesla brød i brand, og dørene ikke kunne åbnes elektronisk. Netop derfor er det vigtigt at kende til nødudløseren, understreger han.

Ikke kun Tesla

Problemet gælder ikke kun Tesla. Ifølge Diesel bruger mange andre elbiler også elektroniske dørlåse med skjulte mekaniske nødløsninger. “Det er ikke sikkert, du ejer en Tesla, men måske lejer du en bil i lufthavnen, og så kan du stå i den situation,” siger han i videoen.

Han peger desuden på, at nutidens biler ofte har laminerede ruder, der er næsten umulige at bryde med albuen eller en sten. Derfor er kendskabet til de mekaniske udløsere ekstra vigtigt, både for passagerer og eventuelle redningsfolk.

Tesla under pres

Tesla har i forvejen fået kritik for deres dørdesign, efter flere ulykker hvor døre ikke kunne åbnes, når strømmen svigtede. Sidste år mistede fire personer livet i en lignende ulykke i Toronto, og de amerikanske myndigheder undersøger nu sagen nærmere.

Reaktionerne på TikTok-videoen viser, at mange bilister slet ikke kender til nødudløserne. En bruger skriver: “De burde vise det til alle, der køber bilen.” En anden foreslår, at man altid har en nødhammer liggende til at knuse sideruden.

Herfra skal lyde en opfordring til læserne om altid at sætte sig ind i, hvordan man slipper ud af bilen i tilfælde af, at den ikke længere har strøm.

Tesla-ejer afslører på TikTok: Sådan slipper du ud af din Tesla hvis uheldet er ude