Forbud mod skjulte dørhåndtag vedtaget

Et designgreb, som i årevis har været symbol på moderne elbiler, står nu for fald. Kinesiske myndigheder har endeligt vedtaget et forbud mod elektronisk indfældbare dørhåndtag uden mekanisk nødløsning. Beslutningen får direkte konsekvenser for en lang række elbilproducenter – også dem, der sælger biler i Europa.

Ifølge Bloomberg bliver Kina dermed det første land i verden, der regulerer dørhåndtag så detaljeret af hensyn til sikkerheden. Baggrunden er en voksende bekymring for, at elektroniske løsninger kan svigte ved ulykker og gøre det vanskeligt – i værste fald umuligt – for passagerer, forbipasserende og redningsfolk at åbne dørene.

Mekanik skal redde liv

De nye regler kræver, at alle biler, der sælges i Kina, skal have mekanisk udløsning både indvendigt og udvendigt. Det betyder, at dørene skal kunne åbnes, selv hvis strømforsyningen er helt væk efter et sammenstød.

I dag har mange biler ganske vist en mekanisk nødløsning inde i kabinen, men ofte ingen på ydersiden. Det kan koste dyrebare minutter ved en alvorlig ulykke – minutter, som kan være forskellen på liv og død. Netop den problematik har været i fokus efter flere alvorlige ulykker i Kina, hvor indfældede dørhåndtag ikke kunne bruges efter kollisioner.

Træder i kraft i 2027

Forbuddet træder i kraft 1. januar 2027. Modeller, som allerede er godkendt og tæt på lancering, får dog en overgangsperiode frem til januar 2029, hvor designet skal ændres.

Reglerne er samtidig usædvanligt konkrete. På ydersiden skal der være en åbning på mindst 6 × 2 centimeter, hvor hånden kan få fat. Indvendigt skal der være tydelig mærkning, der viser, hvordan døren åbnes – også med minimumsmål fastsat i lovgivningen.

Kendte elbiler rammes

Forbuddet rammer en lang række populære modeller. Blandt andet de karakteristiske, plane dørhåndtag på Tesla Model 3 og Model Y, hvor man trykker i den ene ende for at få greb, lever ikke op til kravene. Det samme gælder motoriserede håndtag, der glider ud automatisk – en løsning, som bruges af mærker som Hyundai, Kia og Mercedes-Benz, samt en lang række kinesiske elbilproducenter.

Dørhåndtagene blev oprindeligt indført for at forbedre aerodynamik og design, men sikkerhed vejer nu tungere end både æstetik og marginale rækkeviddeforbedringer.

Kina forbyder ikke alle moderne løsninger. Traditionelle dørhåndtag er fortsat tilladt, ligesom semi-skjulte håndtag, hvor hånden kan føres ind bag eller under håndtaget. Et eksempel er BMW iX, som anvender en mere fysisk løsning – forudsat at der også her er mekanisk udløsning på både inderside og yderside.

Advarslerne kom for længe siden

Beslutningen kommer ikke ud af det blå. Allerede i 2024 advarede den tyske bilistorganisation ADAC om, at indfældbare dørhåndtag kan forsinke redningsarbejde – især hvis bilen brænder eller er alvorligt deformeret. Også Euro NCAP har varslet, at kommende sikkerhedstests vil stille skrappere krav til, hvordan biler kan åbnes efter en ulykke.

Flere producenter har allerede reageret. Volkswagen har eksempelvis valgt helt at droppe skjulte dørhåndtag i kommende modeller – officielt af designhensyn, men timingen er bemærkelsesværdig.

Forbud mod skjulte dørhåndtag vedtaget