Vil begrænse elbilers acceleration til minimum fem sekunder

Kina er på vej med et forslag, der kan give bilindustrien et gevaldigt ryst: Landets ministerium for offentlig sikkerhed vil gøre det obligatorisk, at biler som udgangspunkt ikke må accelerere fra 0 til 100 km/t hurtigere end fem sekunder. Ja, du læste rigtigt – Kina vil simpelthen have sat en grænse for, hvor eksplosivt en bil må skyde af sted, når du trykker på speederen.

Det betyder ikke, at lynhurtige elbiler bliver ulovlige. Forslaget handler om, at udgangspunktet – altså bilens standardindstilling – skal være mere afdæmpet. Vil du stadig have raketfart, skal du aktivt slå det til. Ligesom hastighedsadvarsler i dag aktivt skal slås fra.

Ifølge ministeriet skal det mindske antallet af ulykker, hvor førere mister kontrollen, fordi moderne elbiler leverer moment som en rullemaskine på steroider.

Som en kinesisk ekspert lakonisk påpeger i forslaget: “På offentlige veje er fem sekunder stadig rigeligt hurtigt.” I virkeligheden giver det mening: Der er næppe mange pendlere, der har brug for sportsvogns-acceleration, når de skal ud af parkeringskælderen.

Skarpe krav til elbiler: Færre fejltryk, færre ulykker

Det nye udkast indeholder samtidig en hel pakke af safety-krav målrettet elbiler og plug-in hybrider:

Pedal-fejltryk skal kunne opdages, så bilen begrænser kræfterne, hvis den registrerer et “ups! det var speederen”-øjeblik.

Bilen skal automatisk kunne afbryde strømmen, hvis hastigheden pludselig ændrer sig med voldsomme 25 km/t på få millisekunder – altså typisk ved en alvorlig kollision.

Batteriet skal overvåges konstant for varmeudvikling, celleskader og andre problemer, og give tydelige advarsler.

Og hvis batteriet går i termisk alarm, skal passagerer – især i busser – have mindst fem minutter til at komme ud.

Det er sikkerhed taget til et nyt niveau – og det viser, hvor aggressivt Kina regulerer i takt med, at elbiler bliver hvermandseje. Forslaget er lige nu i høring, men hvis Kina gør det her til lov, vil verdens største bilmarked endnu engang trække resten af branchen i en ny retning.

Kina har tidligere været ude med forslag om, at skjulte dørhåndtag skal forbydes, ligesom de har planer om at forbyde one-pedal-drive.

Vil begrænse elbilers acceleration til minimum fem sekunder